AlexejDobrolubov/national_council_slovak_2010 huggingface dataset:
33. schôdza NR SR - 3.deň - B. popoludní
Dátum: 2025-03-27
Poslanec: Dej, Dávid (PS)
Druh vystúpenia: Vystúpenie s faktickou poznámkou

141. Ďakujem veľmi pekne za slovo. Pokúsim sa to v dvoch častiach vysvetliť. Tá prvá je čisto procedurálna, tým spôsobom, ako sa toto vlastne tu udialo, že sme mali pôvodne hlasovať, potom sa to tu otvorilo, išiel sa tu čítať nejaký takmer hodinový pozmeňovák, ktorý, však sedím tu celý čas, počúval som to, podľa mňa nič nejako že zásadne nemení rozhodne, ak to teda môžem dať do kontrastu aj s vyjadreniami teraz pána ministra, ktorý hovoril o tom, ako zvýši transparentnosť v športe, ako naozaj bude všetko transparentné. Tak to je presne to, čo ten pôvodný návrh zákona posúval, že tú hranicu transparentnosti v zásade odsúval na nejakú vyššiu finančnú čiastku, to znamená, že tie športové zväzy nemuseli dávať výročné správy do nejakej určitej sumy a podobne a ja som očakával, že toto tam bude. Ale toto v tom pozmeňováku nie je, to, čo spomínala kolegyňa Nash, tak je to síce pekné, ale tiež si nemyslím, že to nejako zásadne systematicky mení ten šport a podľa mňa ste tú príležitosť mali, keď už ste sa rozhodli to touto procedúrou, podľa mňa nie úplne šťastnou, takto urobiť. Tak ja len chcem dať trošku do kontrastu jednak vaše vyjadrenia a druhá vec to, čo teda prichádza, lebo mali ste možno tú možnosť nejakým spôsobom to, čo ste hovorili ešte pred tým, ako tento pozmeňovák prišiel, tak aj doňho zapracovať a to sa nestalo. Ono síce tento samotný pozmeňovák nie je nejako zásadne škodlivý ani toxický, ale ako príde mi to príliš málo, aby sme vás chválili za to, že ste sem nedoniesli niečo škodlivé a toxické. Takže len toľko som chcel a mrzí ma tá procedúra, lebo naozaj ja som si myslel, že keď sa teda ide otvoriť a vrátiť sa tento zákon do druhého čítania, sa tento bod bude termínovať na nejaký iný dátum, mohli sme nejakým spôsobom aj my vystúpiť, mohli sme na to celé reagovať, je to také narýchlo, nikto, pravdepodobne ani koalícia nevedela, že sa teda dnes už hlasovať nebude a budeme tu riešiť iba toto, takže ma to mrzí, ale taký je život. Ďakujem.
33. schôdza NR SR - 3.deň - B. popoludní
Dátum: 2025-03-27
Poslanec: Dej, Dávid (PS)
Druh vystúpenia: Vystúpenie s faktickou poznámkou

129. Ďakujem pekne za slovo, no máme tu to, čo sme asi aj očakávali, že tento návrh zákona sa vráti do druhého čítania, aby mohli prísť nejaké pozmeňujúce návrhy tohto zákona. Ja už som si ich stihol teda pozrieť. No ale nejde to úplne, pán minister, v súlade s tým, čo ste hovorili, že chcete zvyšovať transparentnosť a podobne, lebo ten pozmeňovák nič neupravuje oproti tomu pôvodnému návrhu zákona, čo sa týka minimálne tej transparentnosti. Takže asi opäť iba zostalo pri nejakých slovách a o tom, čo tvrdím stále, že nie ste podľa mňa dostatočne kvalifikovaný na to, aby ste túto funkciu zastávali. Ale ešte aby som mohol reagovať na pána poslanca Hlinu. No ja si spomínam ešte na to, čím argumentovali, čo sa týka tej výstavby a nevyhnutnej potreby naliať tých 20 miliónov do betónu v Šamoríne. Oni argumentovali tým, že čo ak raz náš južný sused Maďarská republika bude usporiadavať nejakú letnú olympiádu a budú túto halu potrebovať? No tak to je asi taká hlúposť, ako keby ja som nemal vodičský preukaz, nevlastnil som auto, ale nejaké by som si kúpil, lebo čo ak môj sused by ho raz potreboval, to auto, keby išiel do obchodu? Takže z naozaj nezmysly. Ja si pamätám aj pána Huliaka, ako hovoril, že táto hala sa nebude stavať, že on to zastaví, on to zruší. Keď som sa ho pýtal, že však ale vláda to schválila, nejaká časť finančných prostriedkov už odišla, že akým spôsobom to chcete zastaviť, no tak asi presne takým, že budú nejaké tri športové haly. Vôbec by som sa nečudoval, keby to bolo v oblasti niekde Podpoľaní, ale no tak lepšie jedna športová hala ako žiadna. Ale naozaj ako toto je taký nezmysel, a mrzí ma, že tu kvôli tomuto tu teraz musíme byť, lebo ten zákon už mal byť niekedy v septembri, v októbri schválený. A momentálne sa tu zase cyklíme a točíme okolo niečoho, čo ďalej vytvára chaos. Aj ten pozmeňovák nič zásadné, nič zásadné oproti tej pôvodnej úprave toho zákona nemení. Takže je to len divadlo a je to presne len preto, aby nejakým spôsobom pán Huliak mohol mať ministerstvo a opäť nič tomu neprinášať. Ďakujem.
33. schôdza NR SR - 2.deň - B. popoludní
Dátum: 2025-03-26
Poslanec: Dej, Dávid (PS)
Druh vystúpenia: Vystúpenie s faktickou poznámkou

10. Dej. Ďakujem teda aj tebe, kolega Oskar Dvořák, za tvoj príspevok. Ja si myslím, tam si naozaj povedal asi všetko to, čo sa k tomuto povedať dalo. Rovnako tak som aj počúval príspevok kolegu Saba. Takže rovnako ďakujem, že sa tejto téme venujete. Je to naozaj veľmi dôležitá téma. Na jednej strane ja som aj rád, že sa o tomto bavíme na pôde Národnej rady, lebo naozaj ja si myslím, že túto tému treba riešiť. Na druhej strane ma mrzí to, že sme tu opäť iba opoziční poslanci a poslankyne a nie je nejaká väčšia príležitosť diskutovať medzi sebou. A to, čo ma na tom, samozrejme, ešte viacej mrzí, je to, že čo spomenul aj kolega Dvořák, a to je, že tento zákon je iba akási formalita, že neprinesie nič zásadnejšie, systémovejšie, neprinesie odborníkov, odborníčky, ktorí by mohli poskytovať túto zdravotnú starostlivosť. A to je na tom asi to najhoršie, že opäť je to iba taká ďalšia premárnená príležitosť na to, niečo s touto témou robiť. Ja poviem teraz z vlastnej skúsenosti, lebo tá pandémia, ten covid tu bol spomínaný. Tak mňa pandémia zasiahla počas štúdia na vysokej škole. Bol som v treťom ročníku a sám viem, aký negatívny dopad toto na aj moje teda duševné zdravie malo a bolo to naozaj niečo, čo sme nemohli očakávať, a tá izolácia nielenže mala negatívny vplyv na kvalitu toho vzdelávania a na naše duševné zdravie. No a keď sa tu bavíme o tých lehotách, že trvá takmer pol roka, kým niekto, kto vôbec teda sa odhodlá ísť vyhľadať tú zdravotnú starostlivosť, tak teraz ja si neviem úplne predstaviť, že v iných mestách, dajme tomu väčších (správne menších, pozn. red.) ako Bratislava, Košice a podobne, kde už teda vôbec nie je táto dostupná zdravotná starostlivosť o duševné zdravie nejakým spôsobom dostupná, tak ja naozaj neviem, že čo potom takýto ľudia majú robiť. Že my tu naozaj máme obrovský problém. Máme tu síce návrh zákona, ale v zásade nič neprináša, lebo je to iba formalita. A čo ma na tom ešte najviac mrzí, keďže už ten štát totálne zlyháva dlhodobo, naozaj toto nie je problém posledného týždňa, tak máme tu aspoň občianske združenia, mimovládne organizácie, ktoré pomáhajú a suplujú štát, a vy ho iným zákonom v tomto parlamente idete, tieto občianske združenia, šikanovať. Ďakujem pekne.
9. schôdza NR SR - 15. deň - A. dopoludnia
Dátum: 2024-02-23
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

8. Ďakujem pekne, pani kolegyňa Jurík, dotkli ste sa aj hlasovania KDH k predmetnému uzneseniu Európskeho parlamentu o plánovanom zrušení kľúčových protikorupčných štruktúr na Slovensku a jeho dôsledkoch pre právny štát. Chcem k tomu tri krátke veci povedať. Naši, naši europoslanci sa zúčastnili aktívne na diskusii k tejto téme v Európskom parlamente, no neskôr, keď malo uznesenie ísť na hlasovanie, sme ako vedenie zaujali stanovisko, že nie sme za to, aby sa prijímalo v čase prijímania novely Trestného zákona a nášho spoločného boja proti nej. Nielen, ale aj preto, aby to nebola voda na mlyn pre Roberta Fica a jeho rétoriku proti opozícii europoslancov pred slovenským publikom. A náš postoj ku prijímaniu novely Trestného zákona, ktorú sme nazvali hanebnou, náš postoj ku obsahu aj procesu bol, myslím, veľmi jasný. Ďakujem.
9. schôdza NR SR - 14.deň - B. popoludní
Dátum: 2024-02-22
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

88. Ďakujem pekne. Pán poslanec Dostál, máte pravdu, jednoduché riešenie nie je, nie sú ani zložité riešenia dobré, ktoré, ktoré sa dajú spraviť. Izrael má právo brániť sa, hej, zároveň možno to právo, myslím si, že nedáva právo robiť to akýmkoľvek spôsobom, a tá faktická situácia spochybňuje, myslím si, že to právo, tých 29-tisíc obetí je príliš veľká cena ľudského utrpenia, ktoré tam je, ktoré bude ďalej rásť a ktoré zaseje aj možno len ďalšiu nenávisť a sťaží riešenie tohto konfliktu do, do budúcnosti, lebo ako budú k tomu pristupovať tí, ktorí stratili, a mnoho, mnoho z nich stratilo svojho blízkeho, stratili deti, stratili rodičov a podobne. Bojím sa, že Hamas sa takto vykoreniť nedá, že ten Hamas ešte viac nejakým spôsobom prenikne hlbšie do tých vzťahov, pretože jednoducho... sa to jednoducho nedá, nie je jednoduché riešenie, tak ako ste povedali. Pán poslanec Kéry, to, že to prichádza neskoro, áno, som si vedomý takisto toho, že boli voľby, boli iné veci, ale som presvedčený, že keby sme chceli, tak vieme predradiť tento bod ako aktuálne, aktuálnu reakciu Národnej rady k tomu, čo sa deje vo svete, skôr a mohli sme prerušiť rokovanie o Trestnom zákone, ktoré trvalo päť týždňov v januári, mohli sme to riešiť na začiatku januára alebo niekedy inokedy, som presvedčený, že keď sa veci vo svete dejú, mali by sme byť flexibilní a riešiť neskôr. A nemyslím si, že som hovoril nesmelo, hovoril som skôr s rešpektom a s úctou k tým obetiam a k tomu všetkému, čo povedal Marek Krajčí na začiatku, lebo áno, toto vyprovokovalo to všetko ostatné. Mám k tomu veľkú úctu, preto som možno hovoril aj pomaly, aj ticho, aj s istou... (Prerušenie vystúpenia časomerom.)
9. schôdza NR SR - 10.deň - B. popoludní
Dátum: 2024-02-15
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

56. Ďakujem pekne. Ďakujem, pán kolega Lackovič, že ste otvorili túto otázku. Ja si tiež myslím, že je veľmi dôležité hľadať koncepciu fungovania Slovenského pozemkového fondu. Je to veľmi zle fungujúca inštitúcia, jedna z najhoršie fungujúcich inštitúcií, bohužiaľ, na Slovensku, na ktorú sa sťažujú zo svojich skúseností ako farmári, tak starostovia, primátori, občania, aktivisti. Počuli sme to nedávno v interpelácii pána Dostála pri ochrane kultúrnych pamiatok, hradov a podobne. To znamená, veľmi by sme ocenili, keby možno aj tejto voľbe predchádzalo systematické stretnutie a hľadanie koncepcie fungovania Slovenského pozemkového fondu. Ak to viete, milí kolegovia z vládnej koalície a pán minister, predradiť, urobme to takto. Ak to neviete, ak tá voľba dopadne takto, chcem tiež požiadať o to, aby sme, aby ste vy iniciovali proces, ktorý bude analyzovať tie najväčšie problémy nefunkčnosti Slovenského pozemkového fondu, spisovej zápchy, ktorá tam je, nekomunikácie alebo nie dobrej komunikácie s tými, ktorým by mala slúžiť ako klientom, a nové nastavenie toho systému, do ktorého sa veľmi radi zapojíme. Ďakujem.
9. schôdza NR SR - 10. deň - A. dopoludnia
Dátum: 2024-02-15
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

89. Ďakujem pekne, pán predsedajúci. Áno, cieľom tejto novely je vytvorenie informačného systému registra kandidátov a kandidátnych listín vo voľbách do Národnej rady, do Európskeho parlamentu, voľbách prezidenta, ale aj vo voľbách orgánov samosprávnych krajov a voľbách orgánov samosprávy obcí. A toto, súhlasím s vami, čo ste povedali, že veľmi uľahčí voličom vyhľadávanie údajov o kandidátoch, vytvorí sa takto aj priestor pre rôzne sociologické výskumy a vyhľadávanie v zoznamoch zaregistrovaných kandidátov, čo sprehľadní informácie najmä vo voľbách do orgánov územnej samosprávy, kde nebolo možné nájsť tých všetkých kandidátov na jednom mieste. Oceňujeme, že tieto údaje budú verejne dostupné, a súhlasíme s tým, že to zjednoduší administratívu, ale najmä prispeje k dobrej informovanosti voličov. Takže tento návrh vnímame pozitívne a sme pripravení za klub KDH podporiť. Ďakujem.
9. schôdza NR SR - 9.deň - B. popoludní
Dátum: 2024-02-14
Poslanec: Čaučík, Marián (KDH)
Druh vystúpenia: Vystúpenie v rozprave

32. Ďakujem pekne. Pán minister, povedali ste ako prvú vetu, že ste počuli, že tu bolo divoko. Ja som tu bol a bola tu normálna diskusia. V druhej vete ste povedali, nevykrikoval som nezmysly, ako ste vykrikovali vy. Nuž v rozprave boli príspevky, ktoré mali zmysel. Pán Sulík, Hajko, Štefunko, Hlina a ja, nezmysly neboli. My sme sa nebránili tomu, aby sa tu diskutovalo o vašom návrhu. Mali ste to v rukách, mohli ste ten návrh predradiť v januári, rovnako ako ste mali dnes v rukách rozhodnutie, že v druhom čítaní začneme rokovať dnes o 14.00 hod. Predpokladám, že vy ste dnes okolo 11.00 hod. už vedeli, že budete mať rokovanie poobede na úrade vlády. Pán Pellegrini rozhodol, navrhol, že budeme rokovať o tomto zákone v druhom čítaní o 14.00 hod., a vaši koaliční kolegovia to takto odhlasovali. Mne je ľúto, že ste tu neboli a nepočuli ste naše príspevky, je to škoda. Z vášho príspevku sme sa nedozvedeli odpovede na naše otázky, ktoré sme postavili. Nepočuli sme naozaj analýzu, ako odpustenie odvodov zníži ceny potravín, ako to urobilo doteraz za šesť mesiacov predtým, preto aj za tento návrh nemôže zahlasovať. Ja som na konci svojho príspevku navrhol podľa § 83 ods. 1 vrátiť zákon predkladateľovi na dopracovanie, na doplnenie reálnych analýz a dopadov na zníženie cien potravín, lebo tento zákon predkladá síce pán minister Tomáš, lebo je zákon o odpustení sociálnych odvodov, ale ten obsah, prečo to robí, je z vášho rezortu. Rád by som k tomu rokoval aj na agrovýbore. To znamená, ak toto prijmete, tak budeme mať možnosť sa o tom ešte porozprávať. A P. S., povedali ste teraz vo svojom príspevku, že neviete, ako sa vyrieši február pri odvodoch, lebo o tom sa rokuje neskoro, nuž pán minister Tomáš to už v úvode povedal, február nebude, celkové náklady na päť mesiacov budú 31 mil. eur. Ďakujem.
9. schôdza NR SR - 9. deň - A. dopoludnia
Dátum: 2024-02-14
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

38. Ďakujem pekne. Vážený kolega Jozef Hajko, postavil si vo svojom príspevku otázku, o čo ide v tomto návrhu zákona. Chceme mať nižšie potraviny, chceme podporiť poľnohospodárov alebo chceme mať sebestačnosť? Návrh odpustenia sociálnych odvodov je rámcovaný ako opatrenie na zníženie cien potravín. Takto bol predložený, takto bol mediálne komunikovaný, ale ako si správne povedal, na to nemáme zatiaľ žiaden dôkaz ani indície, či za pol roka fungovania odpustenia odvodov to nejako pomohlo. Nevidíme to na cenách potravín, tie neklesli. Vláda hovorí, že sú vysoké, stále musíme robiť ďalšie opatrenia pre to, aby boli nižšie, ale áno, potrebujeme určitú analýzu. A ja si tiež kladiem otázky, či pomáhame týmto návrhom, pomôžeme, ak by sme ho schválili, skutočne tým, ktorí to potrebujú. Prečo práve tieto kategórie ste vybrali? Treba odpúšťať odvody aj výrobcom sladených nápojov v tejto situácii a v tomto kontexte? Vieme, že združenie vlastníkov pôdy a agropodnikateľov ide do farmárskeho protestu budúci týždeň a jedna z ich požiadaviek, alebo prečo do toho protestu idú, je aj to, aby odpustenie odvodov išlo všetkým poľnohospodárom. Aj tým, ktorí sú živnostníci, a iným, nielen týmto, ktorí boli selektívne vybratí, takže naozaj nevieme, či opatrenie pomôže, je selektívne. Ja si myslím, že k tomu by mal vystúpiť aj minister pôdohospodárstva, v jednej diskusii som mu to povedal, on povedal, že gestorský výbor je sociálny, voči čomu ja nenamietam, ale obsah, prečo ten zákon prijímame, je pomôcť pôdohospodárom a pomoc zvýšením cien potravín, takže v druhom čítaní budeme počúvať a budeme sa pýtať, aby ste nás presvedčili, že to naozaj má zmysel, a myslím, že by mal vystúpiť aj pán minister Takáč k tejto veci. Ďakujem.
9. schôdza NR SR - 7. deň - A. dopoludnia
Dátum: 2024-02-09
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

221. Áno, ďakujem pekne. Chcem tiež podporiť názor pána kolegu Hargaša. A teším sa, že sa budeme venovať aj regulácii sociálnych médií a ochrane digitálneho trhu aj na národnej úrovni. Vnímam to tiež ako dvojičku európskej legislatívy. A som rád, že možno práve teraz v týchto chvíľach sme tu, máme tú možnosť návštevy mladých sociál... kresťanských demokratov, siedmich kresťanských demokratov, ktorí sú na balkóne, a toto je téma, ktorá je pre mladých ľudí tiež veľmi dôležitá. Takže dávam ju do pozornosti aj im. Ďakujem.
9. schôdza NR SR - 7. deň - A. dopoludnia
Dátum: 2024-02-09
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

189. Ďakujem pekne, pán predsedajúci. Pán kolega Hargaš, hovorili ste o tom, že v zákone vidíte možno príliš veľa detailu o funkcionalite systému a potom áno, hrozí, že ak bude treba niečo meniť, treba meniť zákon. Zažil som to pri zákone o rozvojovej spolupráci, kde som z pozície mimovládnych organizácií bol, boli sme cez platformu rozvojových organizácií partnerom ministerstva zahraničných vecí, kde sme videli, že sa do zákona dávali limity finančných prostriedkov, napríklad pri ktorých sa otvoria výzvy zo štátneho rozpočtu slovenského pre uchádzačov zo zahraničia. A nebolo to šťastné, lebo presne sa dalo vidieť, ak sa zmení situácia, a tá sa v tejto veci isto menila, tak bude treba meniť, meniť aj zákon. Podľa predkladateľa zákona nové komplexné riešenie centrálneho informačného systému postupne nahradí v súčasnosti využívané registre ako register výberových konaní, register úspešných absolventov, register nadbytočných štátnych zamestnancov napríklad. Je to tiež nástroj na zabezpečovanie elektronických výpisov z registra trestov. Návrh zákona však počíta s dočasnou paralelnou prevádzkou uvedených registrov, aj nástroja a komplexného riešenia centrálneho informačného systému. Z toho možno usudzovať, že centrálny informačný systém štátnej služby zatiaľ beží iba v testovacom prostredí. Nie je zrejmé, ako je zabezpečená migrácia aktualizovaných údajov zo súčasne využívaných registrov a zodpovednosť za redundantnú aktualizáciu v prechodnom období. Súčasne je v návrhu nepreskúmateľná väzba centrálneho informačného systému na portál otvorených údajov, teda aké údaje a akým spôsobom spracované budú na serveri data.gov.sk. Ďakujem.
9. schôdza NR SR - 5.deň - B. popoludní
Dátum: 2024-02-07
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

32. Ďakujem pekne, pani kolegyňa Plevíková. Budem reagovať najmä na to, ako ste začali váš príspevok. Citujem, čo ste povedali: Vám o nič iné nejde, iba o naťahovanie rozpravy a blokovanie parlamentu. Chceli ste vôbec, aby sme s vami diskutovali? Z parlamentu ste si urobili kabaret povedali ste tiež, že želáme druhým nešťastie a nemáme inú tému, ako kriminalizovať stranu SMER a HLAS. Boli ste tu predtým, počuli ste môj príspevok, 45 minút som prednášal relevantné veci, dopady tejto novely Trestného zákona, na prípravku tohto, na príprave tohto príspevku sme strávili hodiny času. Vy poviete, že ničoho konštruktívneho sme sa nedočkali? To myslíte naozaj vážne? Úloha opozície je nastavovať zrkadlo koalícii. Toto robíme. A toto je jednoducho naša úloha. Vo vašom príspevku boli aj vecné veci, ale to, ako ste ho začali, bolo mimo, celkom mimo a prosím kolegov, vážme, čo hovoríme, lebo dá sa ozaj využiť ten čas, ktorý od nás ľudia čakajú, využiť konštruktívne a odladiť ho od balastu, ktorý nesedí alebo veľmi málo sedí. Ďakujem.
9. schôdza NR SR - 5.deň - B. popoludní
Dátum: 2024-02-07
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

28. Ďakujem pekne, kolegovia, za faktické poznámky na moje vystúpenie. Áno, je to z veľkej časti o obsahu novely zákona a je to z veľkej časti o tom procese. Keď by sme aj odmysleli to, s čím máme ako opozícia najväčšiu výhradu od začiatku, skrátené legislatívne konanie, a že tu nebolo medzirezortné pripomienkové konanie, tá odborná verejná diskusia, tak pre mňa je teraz hlavná otázka, ako prídeme k čo najlepšiemu zákonu. Ak vládna koalícia bude trvať na tom, že ho bude chcieť schváliť, bude sa hlasovať zajtra alebo pozajtra, sú tu desiatky, ak nie stovky pozmeňujúcich návrhov, ako môžme mať v tomto prehľad, čo naozaj schválime a schvaľujeme. Ako v tom môže mať prehľad aj vládna koalícia. Toto je pre mňa veľká otázka a bojím sa a s pravdepodobnosťou hraničiacou s istotou, že prijmeme ten tres... novelu Trestného zákona a Trestného poriadku, ktorá naozaj prinesie veľké problémy v aplikačnej praxi. Vedeli by sme tomu predísť, keby sme to urobili, možno aj to, čo som navrhol v konci svojho vystúpenia, vrátiť túto novelu na dopracovanie. Keby po tejto diskusie, ktorá tu odznela, sa tie diskusné príspevky, ktoré mnohé mali svoju hodnotu, analyzovali, keby sa vytvoril dostatočný čas na to, aby sa analyzovali pozmeňujúce návrhy, som presvedčený, že môže prísť a môžeme schváliť lepšiu novelu. Ako opozícia nebudeme súhlasiť so zrušením Úradu špeciálnej prokuratúry, ale dobre, koalícia to presadí, ale to ostatné môžme prijať oveľa, oveľa lepšie ako v tomto čase, ktorý máme k dispozícii. Ďakujem. (Potlesk.)
9. schôdza NR SR - 4.deň - B. popoludní
Dátum: 2024-02-06
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

107. Ďakujem pekne za slovo. Pani kolegyňa Plaváková, vrátili ste sa vo svojom príspevku v rozprave k procesu skráteného legislatívneho konania a pýtali ste sa, či sa takto má tvoriť Trestný zákon a či takto sa majú tvoriť právne normy. Pýtali ste sa tiež na dosah, aký dosah budú mať tieto novely a koľkých prípadov sa to bude týkať, lebo takéto dáta a čísla ja by som očakával v dôvodovej správe, že budeme vedieť, koľkých sa to týka, a musíme tieto dáta získavať z iných zdrojov. Vy ste spomínali dáta počtu otvorených trestných činov majetkových, drogových, environmentálnych, rôznych, vypočítali ste ich, ja som to sčítal a napočítal som cca 15-tisíc trestných činov. A presne tak ako vy si dávam otázku, ako je toto možné zvládnuť pre všetky orgány, ktoré sa týmto zaoberajú. V každom spise bude treba skontrolovať výšky škody, prekvalifikovať trestné činy, tisíce zo dňa na deň bez legisvakačnej doby, ako ste to správne povedali. Čo sa dá čakať? S veľkou pravdepodobnosťou veľký zmätok. Že jednoducho pri svojej práci, každodennej práci toto nebude možné zvládať. Takto, som presvedčený, že by sme nemali prijať žiaden zákon, nieto takýto významný. A vrátim sa aj ku ľudskoprávnemu výboru, ktorý ste tiež spomenuli, pre mňa bolo veľkým šokom to, čo povedal pán štátny tajomník Gašpar, keď nám povedal, že áno, aj oni plánujú veľkú rekodifikáciu trestných kódexov, teda Trestného zákona a Trestného poriadku, že je na pláne. Tak načo robíte teraz tento zákon, ak je to aj tak na pláne? Ďakujem.
9. schôdza NR SR - 4.deň - B. popoludní
Dátum: 2024-02-06
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

52. Pán minister, venovali ste svoje vystúpenie Progresívnemu Slovensku a tomu, čo podľa vás sú alebo čo robia, že sú hlasnou trúbou Igora Matoviča, čo by mali robiť a podobne. Veľká časť vášho príspevku bola venovaná tomuto a ja som čakal, kedy vám predsedajúci odníme slovo, lebo sme v druhom čítaní návrhu novely Trestného zákona a máme sa rozprávať o tom, čo je v návrhu, o jeho dopadoch, o pozmeňujúcich návrhoch ku zákonu. To, čo ste predniesli, je z veľkej časti iná disciplína. Veľmi veľká časť vášho vystúpenia bola politickou kampaňou. Hovorili ste o tom, čo malo urobiť Progresívne Slovensko, že mali ísť na protesty vtedy a vtedy, mali sa postaviť a robiť to a to. Poprosím, nechajte hovoriť Progresívne Slovensko o tom, kto sú a čo oni chcú, nechajte o tom hovoriť SaS-ku, nechajte o tom hovoriť nás a všetci robme to, čo máme robiť. To, čo je vaša a čo je naša úloha. Myslím si tiež, zažili by sme to viac, keby sa koaliční kolegovia zapájali asi do tej diskusie, myslím si, že nemá veľký zmysel vracať sa do minulosti a vyhadzovať si veci, ktoré tam boli. Takto sa nikam nedostaneme a ničomu alebo máločomu to pomôže. Hovorme o tom, čo je na poriadku dňa a čo je naša úloha. A na toto nepotrebujeme ani novelu rokovacieho poriadku, my vieme podľa súčasného rokovacieho poriadku, o čom máme hovoriť. Ako poslanec opozície som sa zúčastnil na veľkej časti rozpravy, ktorá tu bola, možno na rozdiel od koaličných kolegov alebo ministrov, snažili sme sa hovoriť o tom, čo môže vylepšiť tento zákon, aby na Slovensku bola väčšia a lepšia spravodlivosť. Váš príspevok, pán minister, tomu nepomohol. (Potlesk.)